(Foto: George Popescu)

Pregătirile pentru mitingul PSD de sâmbătă seara anunțat de Liviu Dragnea sunt în toi. Partidul și-a mobilizat oamenii din teritoriu care au început să promită bani, mese calde, transport asigurat pentru a trimite cât mai multe persoane la acțiunea care va avea loc în Piața Victoriei.

În Hunedoara, președintele Consiliului Județean a trimis o solicitare către conducerea Regionalei CFR Timişoara să suplimenteze graniturile de tren care pleacă spre Bucureşti din Simeria în data de 8 iunie 2018. În trenuri ar urma să fie îmbarcaţi peste trei mii de „voluntari” pentru mitingul organizat de PSD, potrivit Ancheta de Hunedoara.

Pe de altă parte, secretarul general PSD, Marian Neacşu, întrebat la Digi24 de ce a fost aleasă ora 20:00 pentru acțiunea de protest, a răspuns că au existat mai multe variante, dar în final s-a decis că aceasta ar fi ora cea mai potrivită pentru a nu îngreuna traficul.



„Probabil va ţine o oră, o oră şi jumătate şi noi ne organizăm astfel încât un număr foarte important de colegi să ajungă în timp util la miting. De ce ora 20? Din datele avute până în momentul ăsta, e cea mai potrivită oră pentru a încurca cât mai puţin şi circulaţia pe parcurs şi în Bucureşti. Am avut mai multe variante de ore. Am avut în atenţie mai multe date, în orice altă zi ar fi fost avantaje şi dezavantaje", a spus Marian Neacșu la Digi24.

Grupul civic Geeks for Democracy a lansat site-ul mitingcujapca.ro, unde cei care au resimțit presiuni din partea unor persoane din administrația locală ca să participe la miting sunt invitați să dea detalii.



Redăm câteva mesaje de pe mitingcujapca.ro:



* „Angajatii de la Teldrum sunt obligati sa isi ia toata familia si sa vina la miting,daca un singur angajat nu este prezent cu toata familia,a doua zi este dat afara"



* „Ni s-a spus ca daca nu participam adio ajutor social. Ni s-a spus ca ne da o masa calda si 50 de lei"



* „Se scot angajatii de la Protectia Copilului Vrancea. Directoarea institutiei este Daniela Nicolas si este sotia Primarului de la Odobesti care face parte din partidul PSD."



* „Directivele au venit de la DGASPC Bc și vizează mai multi angajați ai direcției. Au fost făcute liste pe care au fost înscriși cel puțin 10-15 salariați ai fiecărei unități din subordine. Dacă cineva îndrăznește să sufle o vorbă despre aceste "obligații" este amenințat voalat cu pierderea locului de muncă."

Liderul PSD Liviu Dragnea a anunțat că nu e vorba de un miting de susținere a Guvernului sau a premierului Viorica Dăncilă, ci un miting de apărare a justiției, un miting împotriva „terorii” care ar fi instaurate de instituțiile de forță.

